Baby Driver

***Baby Driver*** (títol orichinal en anglés, en aragonés ***Bebé conductor***, estrenada en Aragón con o suyo títol orichinal) ye una cinta de cine d'acción policiaca coproducida por o cine estausunidense y lo cine britanico estrenada l'anyo 2017, dirichida por Edgar Wright seguntes un guión orichinal d'él mesmo, con una banda sonora orichinal de Steven Price, una dirección de fotografía de Bill Pope y una producción cinematografica de Nira Park, Tim Bevan y Eric Fellner ta las productoras *[[TriStar Pictures]]*, *[[MRC]]*, *[[Big Talk Productions]]* y *[[Working Title Films]]*. Conta con un elenco d'o cual en fan parte, entre d'atros actors, Ansel Elgort, Kevin Spacey, Lily James, Eiza González, Jon Hamm, Jamie Foxx, Jon Bernthal y CJ Jones.

*Miles*, a qui claman *Baby*, vive en Atlanta (Cheorchia). Perdió a sus pais en un accident de trafico y él quedó afectau por tinnitus, y se veye obligau a escuitar musica de contino ta sofocar ixos molestos rudios. Ye muit buen conductor d'autos y cuan fa tiempos robó un auto propiedat de *Doc*, un capo mafioso local, iste li dició que yera en deuda con él y l'obligó a treballar ta él en conducindo autos que emplegan os delincuents ta fuyir dimpués d'un robo. Tamién cudia de *Josep*, un viello afroamericano que padeixe ixordera y que ye lo suyo pai adoptivo. Bel día dentra en *Bo's Diner*, o suyo restaurant habitual, y conoix a *Debora*, la nueva cambrera, y bien luego naixe l'atracción mutua. Finalment, *Baby* ha feito lo que creye que ye lo suyo zaguer treballo ta *Doc* y que con ixo ha rematau a deuda que teneba con él, y prencipia a treballar como repartidor de pizzas. Convida a *Debora* a un restaurant bien apunchuliu, pero i troba a *Doc*, qui los convida en pagar él a factura. Y dimpués contacta con *Baby* ta obligar-lo a fer un atro treballo. En ixe robo han de partecipar *Buddy*, un hombre bien calmau, *Darling*, a suya muller y experta tiradora, y *Bats*, un autentico psicopata que immediatament siente antipatía por *Baby*. Cua *Doc* los ninvía a un contacto ta mercar armas ta lo robo, *Bats* los reconoix como policías y provoca un tiroteyo a on mueren toz os policías, que dimpués *Doc* lis diz que él sabía que yeran policías porque yeran policias corruptos que treballaban ta él. Decide no continar con o robo, pero s'oposan toz y *Doc* deixa que *Baby* decida, y iste decide continar enta debant. Tanimientres, ixa nueit preba de fuyir ta reunir-se con *Debora* y marchar toz dos, pero ye descubierto, a la vegada que tamién descubren un conchunto de grabacions de toz éls, y sospeitan que ye un policía infiltrau encara que él explica que nomás las fa servir ta composar cancions. Cuan fan o robo, *Bats* dispara contra un guardia de seguredat y lo mata, y *Baby* se niega a enchegar l'auto y marchar y *Bats* lo golpeya. *Baby* encasta l'auto contra un cambión, quedando *Bats* empalau y muerto, y *Buddy* y *Darling* fuyen perseguius por a Policía y perseguindo a *Baby*. Iste consigue fuyir-ne, deixar en lugar seguro a *Joseph* y marchar enta a on ye *Debora*. I troba a *Buddy*, qui lo considera culpable de que la Policía haiga matau a su muller.

A cinta s'ambienta en Atlanta y atros puestos de Cheorchia, y las suyas escenas se filmoron en Atlanta. Dunwoody, Gainesville y Juliette (Cheorchia) y Nueva Orleans (Loisiana).

Se tracta d'una cinta que ha recibiu cuantos premios y nominacions, en destacando tres nominacions a los Premios Oscar (Millor Montache, Millor Soniu y Millor Edición de Soniu) en a suya 90<sup>ena</sup> edición; un Premio BAFTA (Millor Montache) y una nominación (Millor Soniu) en a suya 71<sup>ena</sup> edición; y una nominación a los Premios Globos d'Oro (Millor Actor de Musical u Comedia) en a suya 75<sup>ena</sup> edición.

## Elenco

## Se veiga tamién
* Cine en 2017.
* Cintas de 2017.

## Referencias

## Vinclos externos
*  ''Baby Driver'' en Internet Movie Database.